בחיפה מותקנות 12 מצלמות - עשר ברמזורים ושתיים במנהרות הכרמל - לעומת שמונה מצלמות בלבד בתל אביב. מנכ"ל עמותת אור ירוק ארז קיטה: "כשנהג רואה מצלמה הוא מוריד את הרגל מהגז"
חיפה נמצאת במקום הראשון בארץ במספר מצלמות אכיפת התנועה שהותקנו בתחומה עם 12 מצלמות – כך עולה מנתוני עמותת אור ירוק לשינוי תרבות הנהיגה בישראל. לפי הנתונים פועלות בחיפה עשר מצלמות רמזור – בכניסה לעיר מדרום, בדרך ההגנה, ברחוב מגורשי ספרד, בדרך צרפת, בדרך שמחה גולן, ברחוב יוחנן רטנר, ברחוב אלכסנדר בל, בדרך משה דיין ושתי מצלמות בשדרות ההסתדרות – ושתי מצלמות מהירות במנהרות הכרמל. לשם השוואה בתל אביב מותקנות רק שמונה מצלמות.
לדברי מנכ"ל העמותה ארז קיטה, נהיגה במהירות מופרזת היא אחד מהגורמים המרכזיים למעורבות בתאונות דרכים קטלניות, ומצלמות האכיפה הן גורם מפתח להפחתת מספר ההרוגים בכבישים. לפי נתוני העמותה, בישראל מוצבות 147 מצלמות אכיפה בלבד, ובהן 91 מצלמות רמזור העוקבות אחרי נהגים שחצו צומת באור אדום, ו-56 מצלמות מהירות המדווחות על נהגים הנוסעים במהירות מופרזת. 97 מהמצלמות נמצאות בכבישים הבין עירוניים ו־50 בתוך הערים, במקומות שסומנו על ידי המשטרה והמשרד לביטחון פנים כמועדים לפורענות.
קיטה: "היעד של המשרד לביטחון פנים צריך להיות הצבת 300 מצלמות אכיפה בכל רחבי הארץ. כשנהג רואה מצלמת מהירות או מצלמת רמזור הוא מוריד את הרגל מהגז וממתן את מהירות הרכב. עם זאת, מיקום המצלמות חייב להיות גלוי כדי למנוע תחושה בציבור שהן משמשות כמסחטת כספים עבור המדינה. הן צריכות להיות בולטות ומלוות בשילוט מתאים, ומוצבות רק במקומות שבהם יש קשר ישיר בין המהירות לתאונות הדרכים".
פרויקט התקנת המצלמות בארץ יצא לדרך בעקבות המלצת ועדה שמינה שר התחבורה מאיר שיטרית בשנת 2004, בראשות הכלכלן ד"ר יעקב שיינין, והתקבל כהחלטת ממשלה על ידי ראש הממשלה אריאל שרון בשנת 2005 ועל ידי ראש הממשלה אהוד אולמרט בשנת 2007, אך הוא טרם יושם במלואו.